CELEX: 32016R0226
Language: ro
Date: 2016-02-17 00:00:00
Title: Regulamentul de punere în aplicare (UE) 2016/226 al Comisiei din 17 februarie 2016 de modificare a Regulamentului de punere în aplicare (UE) nr. 999/2014 de instituire a unei taxe antidumping definitive la importurile de nitrat de amoniu originar din Rusia în urma unei reexaminări efectuate în perspectiva expirării măsurilor, în conformitate cu articolul 11 alineatul (2) din Regulamentul (CE) nr. 1225/2009 al Consiliului

18.2.2016   
            
            
               RO
            
            
               Jurnalul Oficial al Uniunii Europene
            
            
               L 41/13
            
         REGULAMENTUL DE PUNERE ÎN APLICARE (UE) 2016/226 AL COMISIEI
   din 17 februarie 2016
   de modificare a Regulamentului de punere în aplicare (UE) nr. 999/2014 de instituire a unei taxe antidumping definitive la importurile de nitrat de amoniu originar din Rusia în urma unei reexaminări efectuate în perspectiva expirării măsurilor, în conformitate cu articolul 11 alineatul (2) din Regulamentul (CE) nr. 1225/2009 al Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) („regulamentul de bază”), în special articolul 9 alineatul (4) și articolul 14 alineatul (1),
   întrucât:
   
               (1)
            
            
               Prin Regulamentul (CE) nr. 2022/95 (2), Consiliul a instituit o taxă antidumping definitivă asupra importurilor de nitrat de amoniu originar din Rusia, care se încadrează la codurile NC 3102 30 90 și 3102 40 90. În urma unei anchete ulterioare, prin care s-a stabilit absorbția taxei, măsurile au fost modificate prin Regulamentul (CE) nr. 663/98 al Consiliului (3). În urma unei reexaminări în perspectiva expirării măsurilor și a unei reexaminări intermediare în conformitate cu articolul 11 alineatul (2) și respectiv cu articolul 11 alineatul (3) din Regulamentul (CE) nr. 384/96 al Consiliului (4), Consiliul a instituit, prin Regulamentul (CE) nr. 658/2002 (5), o taxă antidumping definitivă de 47,07 EUR/tonă la importurile de nitrat de amoniu originar din Rusia, care se încadrează la codurile NC 3102 30 90 și 3102 40 90. Ulterior, a fost efectuată o reexaminare intermediară a definiției produsului în temeiul articolului 11 alineatul (3) din Regulamentul (CE) nr. 384/96 și, prin Regulamentul (CE) nr. 945/2005 al Consiliului (6), s-a instituit o taxă antidumping definitivă variind între 41,42 EUR/tonă și 47,07 EUR/tonă la importurile de îngrășăminte solide cu un conținut de nitrat de amoniu de peste 80 % din greutate, originare din Rusia, care se încadrează în prezent la codurile NC 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 și ex 3105 90 20.
            
         
               (2)
            
            
               În urma unei a doua reexaminări efectuate în perspectiva expirării măsurilor și a unei a doua reexaminări intermediare parțiale în conformitate cu articolul 11 alineatele (2) și (3) din Regulamentul (CE) nr. 384/96, măsurile antidumping descrise în considerentul anterior [astfel cum au fost modificate ultima dată prin Regulamentul (CE) nr. 945/2005] au fost menținute prin Regulamentul (CE) nr. 661/2008 al Consiliului (7), cu excepția grupului EuroChem, pentru care suma fixă a taxei varia între 28,88 EUR/tonă și 32,82 EUR/tonă.
            
         
               (3)
            
            
               Prin Decizia 2008/577/CE (8), Comisia a acceptat ofertele de angajament cu un plafon cantitativ din partea, printre alții, a producătorilor ruși Open Joint Stock Company (JSC, în rusă OAO) Acron și JSC Dorogobuzh.
            
         
               (4)
            
            
               Prin Hotărârea din 10 septembrie 2008 (9), astfel cum a fost interpretată prin Hotărârea din 9 iulie 2009 (10), Tribunalul a anulat Regulamentul (CE) nr. 945/2005 în măsura în care acesta privea Open Joint Stock Company (JSC) Kirovo-Chepetsky Khimichesky Kombinat (denumit în continuare „Kirovo”), parte din OJSC UCC Uralchem (denumit în continuare „Uralchem”). Prin Regulamentul (CE) nr. 989/2009 (11), Consiliul a modificat în consecință Regulamentul (CE) nr. 661/2008. Prin urmare, în ceea ce privește societatea Kirovo, taxa antidumping (47,07 EUR/tonă) se aplică numai importurilor de nitrat de amoniu care se încadrează în prezent la codurile NC 3102 30 90 și 3102 40 90.
            
         
               (5)
            
            
               Prin Regulamentul de punere în aplicare (UE) nr. 999/2014 (12), Comisia a menținut măsurile anti-dumping [astfel cum au fost modificate prin Regulamentul (CE) nr. 989/2009], în urma unei reexaminări efectuate în perspectiva expirării măsurilor în conformitate cu articolul 11 alineatul (2) din regulamentul de bază.
            
         
               (6)
            
            
               La 16 septembrie 2015, Kirovo a notificat Comisiei proiectul său de reorganizare în cadrul grupului de societăți Uralchem. Începând cu 1 octombrie 2015, Kirovo nu mai este efectiv o societate pe acțiuni în cadrul OJSC UCC Uralchem (denumit în continuare „Uralchem”), ci a devenit o sucursală a Uralchem, denumită Kirovo-Chepetsky Khimichesky Kombinat, sucursală din cadrul OJSC UCC Uralchem (denumită în continuare „sucursala Kirovo”). Societatea a susținut că obiectivul reorganizării a fost îmbunătățirea guvernanței corporative a întregului Grup Uralchem.
            
         
               (7)
            
            
               Uralchem are o altă unitate de producție, sucursala Azot a Uralchem, cu sediul în Berezniki (Rusia), pentru care taxa antidumping (47,07 EUR/tonă) se aplică tuturor tipurilor de nitrat de amoniu menționate la articolul 1 alineatul (1) din Regulamentul de punere în aplicare (UE) nr. 999/2014. Prin urmare, trebuie evaluat riscul de eludare, având în vedere faptul că în prezent există două sucursale (Berezniki și Kirovo) care produc nitrat de amoniu în cadrul aceleiași entități juridice.
            
         
               (8)
            
            
               În consecință, Comisia a analizat informațiile furnizate de către societate și toate celelalte informații aflate la dispoziția sa și a concluzionat, din motivele prezentate mai jos, că riscul de eludare a măsurilor antidumping de către diversele sucursale ale Uralchem este scăzut.
            
         
               (9)
            
            
               În primul rând, de la modificarea măsurilor în urma Regulamentului (CE) nr. 989/2009 (când taxele antidumping care se aplică Kirovo s-au limitat numai la importurile de nitrat de amoniu care se încadrează în prezent la codurile NC 3102 30 90 și 3102 40 90), nu există nicio dovadă că Uralchem a utilizat în mod necorespunzător scutirea aplicabilă Kirovo. Într-adevăr, importurile de nitrat de amoniu care în prezent nu sunt încadrate la codurile NC 3102 30 90 și 3102 40 90 au rămas stabile de la modificarea măsurilor. Mai mult, Comisia nu are niciun indiciu conform căruia fabrica Berezniki ar fi declarat în mod incorect producția sa ca fiind fabricată de Kirovo, utilizând în mod fraudulos scutirea acordată Kirovo.
            
         
               (10)
            
            
               În al doilea rând, Uralchem a declarat că, în conformitate cu legislația națională aplicabilă în Rusia, îngrășămintele sunt supuse înregistrării și mențiunilor obligatorii, inclusiv denumirea juridică și adresa fizică a locului de producție. Locul de producție al fabricantului trebuie să fie, de asemenea, inclus într-o serie de alte documente oficiale. În cele din urmă, în cazul în care nitratul de amoniu este exportat, locul de producție trebuie să fie inclus într-o serie de documente obligatorii, cum ar fi declarațiile vamale de export, certificatul de origine și foile de parcurs. Prin urmare, este puțin probabil ca, odată ce codul adițional TARIC A959 este atribuit sucursalei Kirovo a Uralchem, un alt loc de producție al grupului să-l utilizeze în mod abuziv.
            
         
               (11)
            
            
               În al treilea rând, printr-o scrisoare adresată Comisiei, datată 13 octombrie 2015, Uralchem s-a angajat că se va abține de la orice acțiuni care pot conduce la utilizarea abuzivă a codului adițional TARIC A959, și anume neutilizând codul TARIC respectiv pentru a exporta în Uniune produse care nu sunt produse în cadrul sucursalei Kirovo cu sediul în Kirovo-Chepetsk, Kirov Oblast.
            
         
               (12)
            
            
               În al patrulea rând, Comisia cunoaște, de asemenea, capacitatea maximă a fabricilor Berezniki și Kirovo și este nevoie de mai mulți ani pentru a construi noi instalații și pentru a mări capacitățile existente. Prin urmare, orice creștere iminentă a importurilor viitoare, în special peste capacitatea maximă a fabricii Kirovo, poate duce la o anchetă antieludare din oficiu.
            
         
               (13)
            
            
               Cu toate acestea, în scopul de a minimiza și mai mult riscurile de eludare, sunt necesare măsuri speciale vizând asigurarea aplicării taxelor antidumping individuale aplicabile diferitelor sucursale din cadrul Uralchem. Uralchem trebuie să prezinte o factură comercială valabilă autorităților vamale ale statelor membre. Factura trebuie să respecte cerințele prevăzute la articolul 1 alineatul (3) din prezentul regulament. Importurile care nu sunt însoțite de respectiva factură ar trebui să facă obiectul taxei aplicabile „tuturor celorlalte societăți”.
            
         
               (14)
            
            
               Comisia a informat toate părțile interesate cu privire la faptele și considerentele esențiale pe baza cărora s-a intenționat să se modifice Regulamentul de punere în aplicare (UE) nr. 999/2014. Părților menționate li s-a acordat o perioadă în cursul căreia au putut formula observații cu privire la această comunicare. Uralchem și guvernul Federației Ruse au prezentat observații, care au fost luate în considerare.
            
         
               (15)
            
            
               Măsurile prevăzute în prezentul regulament sunt conforme cu avizul comitetului instituit în temeiul articolului 15 alineatul (1) din regulamentul (CE) nr. 1225/2009,
            
         ADOPTĂ PREZENTUL REGULAMENT:
   Articolul 1
   Articolul 1 alineatul (2) litera (b) din Regulamentul de punere în aplicare (UE) nr. 999/2014 se citește:
   
      
                  „(b)
               
               
                  Pentru mărfuri produse de «sucursala KCKK a Joint Stock Company United Chemical Company Uralchem la Kirovo-Chepetsk» (cod adițional TARIC A959):
                  
                              Denumirea mărfurilor
                           
                           
                              Codul NC
                           
                           
                              Codul TARIC
                           
                           
                              Valoarea fixă a taxei (EUR pe tonă)
                           
                        
                              Nitrat de amoniu, altul decât cel în soluție apoasă
                           
                           
                              3102 30 90
                           
                           
                              —
                           
                           
                              47,07
                           
                        
                              Amestecuri de nitrat de amoniu cu carbonat de calciu sau alte substanțe anorganice fără putere de fertilizare, cu un conținut de azot de peste 28 % din greutate
                           
                           
                              3102 40 90
                           
                           
                              —
                           
                           
                              47,07
                           
                        Pentru mărfurile menționate la alineatul (1), produse de sucursala KCKK a Joint Stock Company United Chemical Company Uralchem la Kirovo-Chepetsk și care nu sunt menționate în tabelul de mai sus, nu se aplică nicio taxă antidumping;
                  Neaplicarea unei taxe antidumping pentru anumite mărfuri produse de sucursala KCKK a Joint Stock Company United Chemical Company Uralchem la Kirovo-Chepetsk este condiționată de prezentarea autorităților vamale din statele membre de către Joint Stock Company United Chemical Company Uralchem a unei facturi comerciale valabile, pe care trebuie sa figureze o declarație datată și semnată de un reprezentant al entității care a emis o astfel de factură, identificat prin numele și funcția sa, declarație redactată după cum urmează: «Subsemnatul certific că (volumul) de nitrat de amoniu vândut la export în Uniunea Europeană și care face obiectul prezentei facturi a fost produs de (sucursala KCKK a Joint Stock Company United Chemical Company Uralchem la Kirovo-Chepetsk și adresa societății) (codul adițional TARIC A959) în Rusia. Declar că informațiile furnizate în prezenta factură sunt complete și corecte». În cazul în care nu este prezentată o astfel de factură, se aplică taxa aplicabilă pentru «toate celelalte societăți» pentru toate tipurile de nitrat de amoniu produse de sucursala KCKK a Joint Stock Company United Chemical Company Uralchem la Kirovo-Chepetsk.”
               
            
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 februarie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 343, 22.12.2009, p. 51.
   
      (2)  Regulamentul (CE) nr. 2022/95 al Consiliului din 16 august 1995 de instituire a unei taxe antidumping definitive la importurile de nitrat de amoniu originar din Rusia (JO L 198, 23.8.1995, p. 1).
   
      (3)  Regulamentul (CE) nr. 663/98 al Consiliului din 23 martie 1998 de modificare a Regulamentului (CE) nr. 2022/95 de instituire a unei taxe antidumping definitive la importurile de nitrat de amoniu originar din Rusia (JO L 93, 26.3.1998, p. 1).
   
      (4)  Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (JO L 56, 6.3.1996, p. 1).
   
      (5)  Regulamentul (CE) nr. 658/2002 al Consiliului din 15 aprilie 2002 de instituire a unei taxe antidumping definitive la importurile de nitrat de amoniu originar din Rusia (JO L 102, 18.4.2002, p. 1).
   
      (6)  Regulamentul (CE) nr. 945/2005 al Consiliului din 21 iunie 2005 de modificare a Regulamentului (CE) nr. 658/2002 de instituire a unui drept antidumping definitiv la importurile de nitrat de amoniu originar din Rusia și a Regulamentului (CE) nr. 132/2001 privind instituirea unui drept antidumping definitiv la importurile de nitrat de amoniu originar, printre altele, din Ucraina, în urma unei reexaminări intermediare parțiale în temeiul articolului 11 alineatul (3) din Regulamentul (CE) nr. 384/96 (JO L 160, 23.6.2005, p. 1).
   
      (7)  Regulamentul (CE) nr. 661/2008 al Consiliului din 8 iulie 2008 de instituire a unei taxe antidumping definitive la importurile de nitrat de amoniu originar din Rusia, în urma unei reexaminări efectuate în perspectiva expirării măsurilor, în conformitate cu articolul 11 alineatul (2) și a unei reexaminări parțiale intermediare, în conformitate cu articolul 11 alineatul (3) din Regulamentul (CE) nr. 384/96 (JO L 185, 12.7.2008, p. 1).
   
      (8)  Decizia 2008/577/CE a Comisiei din 4 iulie 2008 de acceptare a angajamentelor oferite în cadrul procedurii antidumping privind importurile de nitrat de amoniu originar din Rusia și Ucraina (JO L 185, 12.7.2008, p. 43).
   
      (9)  Cauza T-348/05: JSC Kirovo – Chepetsky Khimichesky Kombinat/Consiliul, 10 septembrie 2008, Rec., 2008, p. II-159, punctul 1 din dispozitiv.
   
      (10)  Cauza T-348/05 INTP: JSC Kirovo – Chepetsky Khimichesky Kombinat/Consiliul, 9 iulie 2009, Rec., 2009, p. II-116, punctul 1 din dispozitiv.
   
      (11)  Regulamentul (CE) nr. 989/2009 al Consiliului din 19 octombrie 2009 de modificare a Regulamentului (CE) nr. 661/2008 de instituire a unei taxe antidumping definitive la importurile de nitrat de amoniu originar din Rusia (JO L 278, 23.10.2009, p. 1).
   
      (12)  Regulamentul de punere în aplicare (UE) nr. 999/2014 al Comisiei din 23 septembrie 2014 de instituire a unei taxe antidumping definitive la importurile de nitrat de amoniu originar din Rusia în urma unei reexaminări efectuate în perspectiva expirării măsurilor, în conformitate cu articolul 11 alineatul (2) din Regulamentul (CE) nr. 1225/2009 al Consiliului (JO L 280, 24.9.2014, p. 19).